મહેનત કરીને પડકારોને મ્હાત આપવામાં વિશ્વાસ રાખનારા હેમંતની હજી એક પરીક્ષા બાકી હતી અને તે હતી ગામ સુધી સાઈકલ પહોંચાડવી. તે વખતે તેમણે એક મિની ટ્રક ભાડે લીધી. ટ્રક વાળાને જ્યારે ખબર પડી કે તેણે સાઈકલો નાખીને મુંબઈની બહાર લઈ જવાની છે તો તેણે ના પાડી દીધી. તેણે હેમંતના આ પ્રયાસને ગાંડપણ ગણાવ્યું હતું. ત્યારે હેમંતને વિચાર આવ્યો કે આ મારો આઇડિયા છે તો મારે જ તેના ઉપર કામ કરવું પડશે. "ઉપરાંત મને એમ પણ વિચાર આવ્યો કે જ્યાં સુધી હું પોતે કામ નહીં કરું ત્યાં સુધી મને કેવી રીતે ખબર પડશે કે તેમાં કેટલી હેરાનગતિઓ છે." તેથી હેમંતે પોતાની કારની પાછલી સીટો કાઢી નાખી કે જેથી કરીને વધુમાં વધુ સાઈકલો ગાડીમાં આવી શકે. તે ઘડી અને આજના દિવસ સુધી હેમંત આ આદિવાસી વિસ્તારમાં એક હજાર કરતાં વધુ સાઈકલો ગરીબ બાળકોને વહેંચી ચૂક્યાં છે.